דיוקן אלג'רנון צ'ארלס סווינברן מאת דנטה גבריאל רוזטי, 1862
The Pines, הבית בפאטני בו התגורר עם ואט-דאנטון בשלושים שנות חייו האחרונות
**אלג'רנון צ'ארלס סווינברן** (באנגלית: **Algernon Charles Swinburne**;‏ 5 באפריל 1837 - 10 באפריל 1909) היה משורר אנגלי, מחזאי, ביוגרף ומבקר ספרותי. בכתיבתו עסק בנושאים שנויים במחלוקת בחברה הוויקטוריאנית, בפרט עבור ג'נטלמן מכובד, כגון מין סאדו-מזוכיסטי, הומוסקסואליות ולסביות, קניבליזם, אלכוהוליזם והתנגדות פעילה לדת באשר היא. כן הושפע מן המיתולוגיה היוונית, מן התנועה הרומנטית מן ה"דקדנס" (שקיעה, רקבון תרבותי) ומתרבות צרפת. המסר אותו ביקש להנחיל לתרבות ולשירה היה שעל מנת שיצירה תהיה טובה או יפה, אין כל צורך שתהיה מוסרית.

חייו ויצירתו
------------

סווינברן נולד בלונדון, אביו היה אדמירל בצי המלכותי הבריטי, בן למשפחת אצולה מנורת'מברלנד. גם אבי-אמו היה ממשפחת אצולה מנורת'מברלנד אך אם-אמו הייתה בת למשפחת אצולה צרפתית שנמלטה לאנגליה בעת המהפכה הצרפתית. בגיל 12 נשלח ללימודים באיטון קולג', שם הצטיין בלימודי שפות (צרפתית ואיטלקית) והחל לכתוב את שיריו הראשונים. בגיל 19 החל ללמוד בבליול קולג' באוקספורד, אך עזב (או גורש) בטרם סיים את לימודיו לתואר ראשון.

בהפסקות בין שנות לימודיו באוקספורד, שהה סווינברן הצעיר בטירת סבו בנורת'מברלנד, ונהנה לקרוא בספרייתו הענפה של הסב ולרכב בטבע הארץ. הטבע והיסטוריה של ממלכת נורת'מבריה העניק השראה לשירים ולפואמות החשובות הראשונות שחיבר כגון "Northumberland" ו-"Grace Darling". לאחר מות סבו ב-1860 עבר סווינברן לניוקאסל והרבה בצריכת אלכוהול. ב-1861 עבר לעיירה מאטו (אנ') שבריביירה הצרפתית ומשם לטיול באיטליה.

לאחר מכן עבר ללונדון וחבר לקבוצת הפרה-רפאליטים, על אף שלא השתייך לקבוצה זו, הציע תאוריה לשירה כאמנות לשם אמנות, ברוח חברי הקבוצה. לפי חוקר הספרות דן מירון הושפע סיווינבורן מאדגר אלן פו. לפי תפיסה זו אמנות טובה ויפה שואבת את השראתה מנושאים (נושאים מיתולוגיים או נופיים) ומארוטיקה ולא מביעה ולא אמורה להביע כוונה מוסרית. היופי של השירה אמור לנבוע מטכניקות ספרותיות בפרט קצב ואליטרציה וההנאה מלשון נופל על לשון, הרמזים, דימויים ומטפורות ולא ממהוגנותם של התכנים.

בתקופת לונדון שלו יצר את יצירותיו המסעירות ביותר, שראו אור בקבצים
*(Atalanta in Calydon* (1865‏, *(Poems and Ballads* (1866 (הכולל את המוכרים שבשיריו: Hymn to Proserpine, The Triumph of Time ו- Dolores) ו-*(Songs before Sunrise* (1871 (הכולל שירי תמיכה ברפובליקניזם ובאיחוד איטליה); שהרתיחו את מבקרי הספרות של התקופה והיו פופולריים בקרב הסטודנטים הצעירים באוקספורד. רבים מהשירים נכתבו בצורת הרונדל (גרסה אנגלית ששוכללה על ידי סווינברן בהתבסס על הצורה הצרפתית הקלאסית). ספרו *Lesbia Brandon*, אותו חיבר בין 1859 ל-1868 נחשב לפורנוגרפיה ונאסר להפצה עד 1952. חלק משיריו מוקדשים לדמויות כגון ישו (בכינוי "הגלילי"), קאטולוס, המרקיז דה סאד וסאפפו וחוזרים בהם מוטיבים של ים, מוות, דם וורדים.

ב-1879 התדרדר מצב בריאותו באופן קיצוני ומסכן-חיים. הוא היה מכור לאלכוהול ובצעד אחרון לפני שהאלהוכוליזם יכריע אותו, עבר לבית ידידו תאודור ואט-דאנטון (אנ') בפאטני (אנ'), שם שהה, תחת טיפולו המסור, עד יום מותו.

בשלושים השנים עד סוף ימיו עסק פחות בכתיבת שירה ויותר במחזאות, בביקורת ספרות ובכתיבת ביוגרפיות ביקורתיות (על ויליאם בלייק ויצירתו, על ויקטור הוגו, שרלוט ברונטה, ויליאם שייקספיר ובן ג'ונסון). יצירתו השירית החשובה מתקופה זו היא Tristram of Lyonesse ("טריסטראם של ליונס", גרסה של סיפור טריסטן ואיזולדה מ-1882).

ב-1897 הלחין אדוארד אלגר את שירו של סווינברן "מות התינוק" וקרא ליצירה בשם *Roundel: The little eyes that never knew Light* ("רונדל א': העיניים הקטנות שלא ידעו אור").

סווינברן בעברית
---------------

* "נתיב בנוזלים" בתרגום אברהם רגלסון, פרויקט בן-יהודה
* שירים / אלג'רנון צ'ארלס סווינברן. תרגמה מאנגלית והוסיפה הקדמה: אנה ליין. ערכה וניקדה: סמדר כהן, הוצאת כרמל, 2015
* ישראל לוין, **פואטיקה סימפטומטית ב-A Dark Month לאלג'רנון צ'ארלס סווינברן'**, עבודת גמר לתואר MA, תל אביב, 2003

קישורים חיצוניים
----------------

ויקישיתוף מדיה וקבצים בנושא **אלג'רנון צ'ארלס סווינברן** בוויקישיתוף
* ערך במהדורה האחת-עשרה של אנציקלופדיה בריטניקה
* ערך במילון הביוגרפיון הלאומי, 1912
* ת"ס אליוט, "סיוונבורן כמבקר", 1921
* כתבי אלג'רנון צ'ארלס סווינברן בפרויקט בן-יהודה

### קישורים ליצירותיו בנחלת הכלל

* יצירות שמע ברישיון נחלת הכלל
* כתבי אלג'רנון צ'ארלס סווינברן בפרויקט גוטנברג (באנגלית)
* יצירותיו בארכיון האינטרנט
* אלג'רנון צ'ארלס סווינברן, באתר "Find a Grave" (באנגלית)
* אלג'רנון צ'ארלס סווינברן, באתר אנציקלופדיה בריטניקה (באנגלית)
* אלג'רנון צ'רלס סווינברן (1837-1909), דף שער בספרייה הלאומית

הערות שוליים
------------

1. ↑   ביוגרפיה קצרה של אלג'רנון צ'ארלס סווינברן, סרטון באתר יוטיוב
2. ↑  Ted Jones (28 ביולי 2019). *The French Riviera: A Literary Guide for Travellers*. Tauris Parke Paperbacks. pp. 185–. ISBN 978-1-84511-455-8. `{{cite book}}`:  (עזרה)
3. ↑  דן מירון, **תרומתו של ז'בוטינסקי לשירה העברית המודרנית** עמ' 199

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268491705171
* BIBSYS: 90068226
* BNE: XX1132153
* BnF: cb11925824p (data)
* CANTIC: a19395681
* CiNii: DA00944437
* GND: 118620207
* ICCU: CFIV016317
* ISNI: 0000 0003 6863 5259
* LCCN: n79047585
* MusicBrainz: ae518b9f-c4e6-4b9a-886f-0fcbf1fa0c08
* NDL: 00458194
* NGV: 14476
* NKC: ola2003172169
* NLA: 35534862
* NLG: 125444
* NLP: a0000001215428
* NSK: 000187024
* NTA: 069464634
* RERO: 02-A003879109
* SELIBR: 227831
* SNAC: w67945mr
* SUDOC: 028729293
* Trove: 987827
* ULAN: 500326683
* VcBA: 495/127853
* VIAF: 41846937
* WorldCat: lccn-n79047585

 |